### NN 155/2025 (23.12.2025.), Pravilnik o visini naknade za sakupljanje, preradu i uklanjanje nusproizvoda životinjskog podrijetla koji nisu za prehranu ljudi

Ministarstvo poljoprivrede, šumarstva i ribarstva

2331

Na temelju članka 104. stavka 2. i članka 135. stavka 2. Zakona o veterinarstvu (»Narodne novine«, br. 82/13., 148/13., 115/18., 52/21., 83/22., 152/22. i 18/23.), ministar poljoprivrede, šumarstva i ribarstva donosi

PRAVILNIK

O VISINI NAKNADE ZA SAKUPLJANJE, PRERADU I UKLANJANJE NUSPROIZVODA ŽIVOTINJSKOG PODRIJETLA KOJI NISU ZA PREHRANU LJUDI

Područje primjene

Članak 1.

(1) Ovim Pravilnikom propisuje se visina naknade za sakupljanje, preradu i uklanjanje nusproizvoda životinjskog podrijetla koji nisu za prehranu ljudi (u daljnjem tekstu: nusproizvodi) kategorije 1 (u daljnjem tekstu: K1) i kategorije 2 (u daljnjem tekstu: K2).

(2) Naknada iz stavka 1. ovoga članka naplaćuje se za nastale troškove sakupljanja, prerade i uklanjanja nusproizvoda K1 i K2.

Veza s propisima Europske unije

Članak 2.

Sakupljanje, prerada i uklanjanje nusproizvoda životinjskog podrijetla koji nisu za prehranu ljudi K1 i K2 provodi se u skladu s odredbama Uredbe (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (u daljnjem tekstu: Uredba (EZ) br. 1069/2009) i Uredbe Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive.

Pojmovnik

Članak 3.

(1) Pojedini pojmovi u smislu ovoga Pravilnika imaju sljedeće značenje:

1. »Koncesionar« – gospodarski subjekt s kojim je ministarstvo nadležno za poslove poljoprivrede (u daljnjem tekstu: Ministarstvo) sklopilo ugovor o koncesiji

2. »Nusproizvodi K1« – nusproizvodi kategorije 1, kako je utvrđeno člankom 8. Uredbe (EZ) br. 1069/2009

3. »Nusproizvodi K2« – nusproizvodi kategorije 2, kako je utvrđeno člankom 9. Uredbe (EZ) br. 1069/2009, osim stajskog gnoja, sadržaja probavnog trakta i mlijeka

4. »Proizvođači nusproizvoda« – svaka pravna ili fizička osoba koja zbog obavljanja svoje djelatnosti uzrokuje nastanak nusproizvoda, uključujući vlasnike kućnih ljubimaca

5. »Objekt« – svaka prostorija, struktura ili, u slučaju uzgoja na otvorenom, svako okružje ili mjesto gdje se drže životinje privremeno ili stalno, isključujući kućanstva u kojima se drže kućni ljubimci, upisana u Registar subjekta i objekata za držane kopnene životinje

6. »Jedinstveni registracijski broj« – jedinstvena neponovljiva registracijska oznaka koja se u postupku registracije dodjeljuje objektima (u daljnjem tekstu: JRB).

(2) Izrazi koji se koriste u ovome Pravilniku, a imaju rodno značenje odnose se jednako na muški i ženski rod.

Obveznici naknade za nusproizvode K1 i K2

Članak 4.

(1) Proizvođači nusproizvoda obvezni su za sakupljanje, preradu i uklanjanje nusproizvoda K1 i K2 platiti koncesionaru naknadu u skladu s odredbama ovog članka te člancima 5. i 6. ovoga Pravilnika.

(2) Iznimno od stavka 1. ovoga članka, naknadu za sakupljanje, preradu i uklanjanje lešina životinja kao nusproizvoda K1 ili K2, koncesionaru podmiruje Ministarstvo iz državnog proračuna Republike Hrvatske (u daljnjem tekstu: proračun) u skladu s člankom 6. ovoga Pravilnika, u sljedećim slučajevima:

1. ako su lešine životinja sakupljene, prerađene i uklonjene tijekom provođenja mjera kontrole u svrhu suzbijanja bolesti životinja propisanih naredbom donesenom na temelju članka 7. stavka 6., članka 36. stavka 6. i članka 40. Zakona o zdravlju životinja (»Narodne novine« br. 152/22 i 154/22)

2. ako lešine životinja koje su sakupljene i prerađene potječu s objekata papkara, kopitara ili peradi koje su upisane u Registar subjekata i objekata za držane kopnene životinje i posjeduju JRB.

(3) Iznimno od stavka 2. točke 2. ovoga članka, troškovi sakupljanja, prerade i uklanjanja lešina životinja ne podmiruju se iz proračuna, već ih snosi proizvođač nusproizvoda u sljedećim slučajevima:

1. ako se na objektu proizvođača nusproizvoda utvrde nesukladnosti vezano za držanje životinja od strane Državnog inspektorata

2. ako lešine životinja kao nusproizvodi K1 ili K2 nisu pripremljeni, kategorizirani, identificirani i do preuzimanja privremeno uskladišteni na način koji onemogućava njihovo truljenje i gnjiljenje

(4) U slučaju iz stavka 3. podstavka 1. ovoga članka, kada su na objektu utvrđene nesukladnosti, veterinarski inspektor Državnog inspektorata navedeno evidentira u računalnoj bazi Ministarstva, za pripadajući objekt.

Visina naknade za proizvođače nusproizvoda K1 i K2

Članak 5.

Visina naknade za sakupljanje, preradu i uklanjanje nusproizvoda K1 i K2 iz članka 4. stavka 1. ovoga Pravilnika, isključujući životinjske lešine, proizvode životinjskog podrijetla koji čine dio osobne prtljage putnika, a namijenjeni su osobnoj potrošnji te nusproizvode nastale nakon uzorkovanja na granici, iznosi:

1. za sakupljanje 0,16 € po kilogramu nusproizvoda

2. za preradu i uklanjanje 0,14 € po kilogramu nusproizvoda.

Visina naknade za sakupljanje, preradu i uklanjanje lešina životinja

Članak 6.

(1) Visina naknade za sakupljanje, preradu i uklanjanje lešina životinja kao nusproizvoda K1 ili K2 ovoga Pravilnika iznosi:

1. za sakupljanje lešina životinja 0,30 € po kilogramu nusproizvoda

2. za preradu i uklanjanje lešina životinja 0,22 € po kilogramu nusproizvoda.

(2) Visina naknade za sakupljanje, preradu i uklanjanje lešina kućnih ljubimaca kao nusproizvoda K1 regulirana je tržišnim odnosima i navedena je u cjeniku sakupljača i prerađivača nusproizvoda, uključujući spalionice te je javno dostupna.

Uvećanje naknade za sakupljanje, preradu i uklanjanje nusproizvoda K1 i K2

Članak 7.

(1) Ako koncesionar odnosno pravna ili fizička osoba iz članka 101. stavka 2. Zakona o veterinarstvu (»Narodne novine«, br.: 82/13., 148/13., 115/18., 52/21., 83/22. i 18/23) (u daljnjem tekstu: Zakon) s kojom koncesionar ima sklopljen podugovor o sakupljanju nusproizvoda K1 i K2 tijekom sakupljanja nusproizvoda K1 i K2 utvrde da su nusproizvodi promijenjeni zbog raspadanja ili kvarenja, zbog neodgovarajućeg uskladištenja i postupanja s nusproizvodima prije sakupljanja, proizvođač nusproizvoda je obvezan platiti naknadu iz članaka 5. i 6. ovoga Pravilnika uvećanu za 50 %.

(2) Promjene na nusproizvodima iz stavka 1. ovoga članka evidentira koncesionar odnosno pravna ili fizička osoba iz stavka 1. ovoga Pravilnika u komercijalnom dokumentu i računalnoj aplikaciji iz članka 8. ovoga Pravilnika.

(3) Naknada iz članaka 5. i 6. ovoga Pravilnika uvećava se za 50 % ako se sakupljanje, prerada i uklanjanje nusproizvoda obavlja nedjeljom i u dane državnih blagdana na zahtjev proizvođača nusproizvoda, Ministarstva ili Državnog inspektorata.

(4) Dodatno ostvarene troškove sakupljanja nusproizvoda s udaljenih ili teško dostupnih područja (npr. troškove prijevoz trajektom) iz članka 6. ovoga Pravilnika podmiruje proizvođač nusproizvoda.

(5) Proizvođač nusproizvoda plaća uvećanu naknadu iz članaka 5. i 6. ovoga Pravilnika za 25,00 € po utovarnom mjestu ako je težina sakupljenih nusproizvoda manja od 100 kilograma.

(6) Proizvođač nusproizvoda plaća naknadu iz članka 5. ovoga Pravilnika uvećanu za troškove deambalažiranja i zbrinjavanja ambalaže ako su nusproizvodi u ambalaži.

(7) Naknada iz članka 6. stavka 1. ovoga Pravilnika uvećava se za 1,50 € po kilometru za poseban individualni prijevoz lešine za potrebe obdukcije i/ili uzorkovanja.

Računalna aplikacija

Članak 8.

(1) Koncesionar odnosno pravna ili fizička osoba iz članka 7. stavka 1. ovoga Pravilnika obvezni su putem računalne aplikacije Ministarstva, najkasnije u roku od 24 sata po obavljenom sakupljanju, preradi i uklanjanju, evidentirati podatke o količini i kakvoći sakupljenih, prerađenih i uklonjenih nusproizvoda K1 i nusproizvoda K2.

(2) Koncesionar odnosno pravna ili fizička osoba iz članka 7. stavka 1. ovoga Pravilnika ako ne postupe u skladu sa stavkom 1. ovoga članka ne ostvaruju pravo na naknadu u skladu s odredbama ovoga Pravilnika.

Proizvodi životinjskog podrijetla koji čine dio osobne prtljage putnika, a namijenjeni su osobnoj potrošnji i nusproizvodi nastali nakon uzorkovanja na granici

Članak 9.

(1) Naknada za sakupljanje, preradu i uklanjanje proizvoda životinjskog podrijetla koji čine dio osobne prtljage putnika, a namijenjeni su osobnoj potrošnji i nusproizvoda nastali nakon uzorkovanja na granici kao nusproizvoda K2 iznosi 1,24 € po kg nusproizvoda.

(2) Fizičke i pravne osobe koje su unijele pošiljke kao osobnu prtljagu putnika na područje Republike Hrvatske snose troškove sukladno Pravilniku o visini troškova za uništenje proizvoda životinjskog podrijetla koji čine dio osobne prtljage putnika, a namijenjeni su osobnoj potrošnji (»Narodne novine« br. 145/24).

(3) Naknadu iz stavka 1. ovoga članka koncesionaru podmiruje Ministarstvo iz proračuna.

Račun za obavljeno sakupljanje, preradu i uklanjanje nusproizvoda K1 i K2

Članak 10.

(1) Koncesionar najkasnije do 10. dana u mjesecu za protekli mjesec dostavlja Ministarstvu:

– račun za obavljene poslove sakupljanja, prerade i uklanjanja nusproizvoda K1 i K2, isključujući račun za troškove sakupljanja, prerade i uklanjanja nusproizvoda K1 i K2 za koje proizvođači nusproizvoda nisu ostvarili preduvjete za podmirivanje troškova iz proračuna sukladno članku 4. stavku 2. točci 2. i članku 4. stavku 3. ovoga Pravilnika.

– račun za uništavanje proizvoda životinjskog podrijetla koji čine dio osobne prtljage putnika, a namijenjeni su osobnoj potrošnji i nusproizvoda nastalih nakon uzorkovanja na granici, u skladu s člankom 9. ovoga Pravilnika.

(2) Ako je poslove sakupljanja obavila pravna ili fizička osoba s kojom koncesionar ima sklopljen podugovor o sakupljanju nusproizvoda K1 i K2, račun iz stavka 1. ovoga članka mora sadržavati podatak o svakoj pravnoj ili fizičkoj osobi koja je obavila sakupljanje i količini sakupljenih nusproizvoda K1 i K2.

Jedinice lokalne samouprave i Grad Zagreb

Članak 11.

Jedinice lokalne samouprave i Grad Zagreb utvrđuju visinu naknade za sakupljanje, preradu i uklanjanje lešina životinja s javnih površina u skladu s člankom 102. Zakona.

Komercijalni dokument koji prati pošiljke nusproizvoda na području Republike Hrvatske

Članak 12.

Koncesionar odnosno pravna ili fizička osoba iz članka 7. stavka 1. ovoga Pravilnika obvezni su za pošiljke nusproizvoda koje se prevoze na području Republike Hrvatske ispuniti komercijalni dokument putem računalne aplikacije Ministarstva te na mjestu otpreme ispisati tri primjerka komercijalnog dokumenta od kojih jedan ostaje pošiljatelju, jedan prati pošiljku nusproizvoda prilikom prijevoza, a jedan se dostavlja primatelju.

Prijelazne i završne odredbe

Članak 13.

(1) Danom stupanja na snagu ovoga Pravilnika prestaje važiti Pravilnik o visini naknade za sakupljanje, preradu i spaljivanje nusproizvoda životinjskog podrijetla koji nisu za prehranu ljudi (»Narodne novine«, br.: 106/13 i 43/15).

(2) Ovaj Pravilnik objavljuje se u »Narodnim novinama«, a stupa na snagu 1. siječnja 2026. godine, osim odredbe članka 4. stavka 4. ovoga Pravilnika koja stupa na snagu 1. siječnja 2027. godine.

Klasa: 011-01/21-01/17
 Urbroj: 525-09/574-25-31
 Zagreb, 22. prosinca 2025.

Potpredsjednik Vlade
 i ministar
 David Vlajčić, v. r.